Document ID: 32014R0923

KOMISJONI MÄÄRUS (EL) nr 923/2014,
25. august 2014,
millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses riboflaviinide (E 101) ja košenilli, karmiinhappe, karmiinide (E 120) alumiiniumlakkide kasutamisega teatavates toidugruppides ja määruse (EL) nr 231/2012 lisa seoses riboflaviinide (E 101) spetsifikatsiooniga
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artiklit 14,
ning arvestades järgmist:
(1)
Määruse (EÜ) nr 1333/2008 II lisas on sätestatud toidus kasutada lubatud lisaainete liidu loetelu ja kõnealuste lisaainete kasutamise tingimused.
(2)
Komisjoni määruses (EL) nr 231/2012 (2) on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid.
(3)
Kõnealust loetelu ja spetsifikatsioone võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (3) artikli 3 lõikes 1 osutatud ühtse menetluse kohaselt.
(4)
Euroopa Toiduohutusamet (edaspidi „toiduohutusamet”) esitas oma 22. mai 2008. aasta arvamuses (4) soovituse vähendada alumiiniumi lubatud annust tasemeni 1 mg kehakaalu kg kohta nädalas. Samuti oli toiduohutusamet seisukohal, et läbivaadatud lubatud nädalaannust üldiselt ületatakse märkimisväärses osas Euroopa Liidust suuremate koguste tarbijate, eriti laste poolt. Selleks, et muudetud lubatud nädalaannust ei ületataks, muudeti komisjoni määrusega (EL) nr 380/2012 (5) alumiiniumi, sealhulgas alumiiniumlakke sisaldavate toidulisandite kasutustingimusi ja kasutusmäärasid.
(5)
Määruses (EL) nr 380/2012 on sätestatud, et alumiiniumlakke, mis on valmistatud määruse (EÜ) nr 1333/2008 II lisa B osa tabelis 1 loetletud värvainetest, on lubatud kasutada kuni 31. juulini 2014. 1. augustist 2014 on lubatud kasutada ainult selliseid alumiiniumlakke, mis on valmistatud määruse (EÜ) nr 1333/2008 II lisa A osa tabelis 3 loetletud värvainetest ning ainult sellistes toidugruppides, mille kohta on II lisa E osas selgelt sätestatud lakkidest saadav suurim lubatud alumiiniumimäär.
(6)
2013. aasta jooksul on taotletud kasutusluba riboflaviinidest (E 101) valmistatud alumiiniumlakkidele ning košenillist, karmiinhappest, karmiinidest (E 120) valmistatud alumiiniumlakkide kasutusloa pikendamist ning need taotlused on määruse (EÜ) nr 1331/2008 artikli 4 kohaselt liikmesriikidele kättesaadavaks tehtud. Taotluste läbivaatamisel pöörati erilist tähelepanu võimalikule saadavale alumiiniumikogusele, et mitte ületada määruses (EL) nr 380/2012 sätestatud määrasid.
(7)
Värvainetest valmistatud alumiiniumlakkides muutub värv lahustumatuks ja käitub erinevalt asjaomasest värvainest (nt parem valgus-, pH- ja kuumakindlus, mis hoiab ära värvi migratsiooni ja annab värvainetele erineva värvivarjundi) ning seepärast on laki vormis värvaine sobivam teatavate spetsiifiliste tehniliste kasutusalade jaoks.
(8)
Riboflaviinidest valmistatud alumiiniumlaki lubamine pakub alternatiivi muudele kollastele värvainetele, mille alumiiniumlakke on lubatud toidus kasutada. Košenillist, karmiinhappest, karmiinidest valmistatud alumiiniumlaki taotletav kasutusmäär on madal ja selle kasutusala soovitakse laiendada nišitoodetele või toodetele, mida ei tarbi lapsed. Kuumtöötlemisest tulenevatel põhjustel peaks pastöriseeritud kalamarja puhul olema kasutusmäär kõrgem, et tagada stabiilne värvus kogu toote säilivusaja jooksul. Eeldatakse, et riboflaviinidest valmistatud alumiiniumlaki lubamine ja košenillist, karmiinhappest, karmiinidest valmistatud alumiiniumlakkide kasutusala laiendamine ei mõjuta oluliselt kogu saadavat alumiiniumikogust.
(9)
Vastavalt määruse (EÜ) nr 1331/2008 artikli 3 lõikele 2 peab selleks, et ajakohastada määruse (EÜ) nr 1333/2008 II lisas sätestatud Euroopa Liidu loetelu toidus kasutada lubatud lisaainete kohta, küsima arvamust toiduohutusametilt, välja arvatud juhul, kui selline ajakohastamine tõenäoliselt ei mõjuta inimeste tervist. Kuna riboflaviinidest valmistatud alumiiniumlaki lubamine ja košenillist, karmiinhappest, karmiinidest valmistatud alumiiniumlakkide kasutusala laiendamine on kõnealuse loetelu sellisel viisil ajakohastamine, mis tõenäoliselt ei mõjuta inimese tervist, ei ole seepärast toiduohutusameti arvamust vaja küsida.
(10)
Määruse (EL) nr 231/2012 lisas on sätestatud, et värvainet võib alumiiniumlaki vormis kasutada ainult siis, kui nii on selgesõnaliselt öeldud. Seega tuleb riboflaviinidest (E 101) valmistatud alumiiniumlakkide lubamisel muuta selle toidu lisaaine määruse (EL) nr 231/2012 lisas esitatud spetsifikatsiooni seoses värvainete alumiiniumlakkidega.
(11)
Seega tuleks määruse (EÜ) nr 1333/2008 II lisa ja määruse (EL) nr 231/2012 lisa vastavalt muuta.
(12)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II lisa muudetakse vastavalt käesoleva määruse I lisale.
Artikkel 2
Määruse (EL) nr 231/2012 lisa muudetakse vastavalt käesoleva määruse II lisale.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. august 2014

Labels: 0
3
17